## Els artistes del Centre de Perfeccionament proposen una selecció d’opereta, sarsuela i musical en ‘Matins a Les Arts’

*** Els jóvens cantants i pianistes de l’Opera Studio de Les Arts interpreten obres d’Offenbach, Moreno Torroba i Bernstein, entre altres
* Per tan sols 5 euros, ‘Matins a Les Arts’ permet gaudir de l’excel·lència dels actius artístics del teatre en la Sala Principal**

El Palau de les Arts Reina Sofia celebra este diumenge, 24 de novembre, a les 12.00 hores, una nova sessió de ‘Matins a Les Arts’, que tindrà en esta ocasió els artistes de la nova promoció del Centre de Perfeccionament com a protagonistes.

Els jóvens cantants i pianistes de l’Opera Studio de Les Arts proposen una selecció de peces d’opereta, sarsuela i musical, que inclou compositors de referència com Offenbach, Donizetti, Lehár, Moreno Torroba, Sorozábal i Bernstein, entre altres.

‘Matins a Les Arts’ forma part de les propostes del centre d’arts valencià per a acostar la lírica i la música clàssica a la ciutadania. Per un preu simbòlic de 5 euros, el públic pot gaudir de l’excel·lència dels actius artístics de Les Arts, l’Orquestra de la Comunitat Valenciana i els jóvens talents del Centre de Perfeccionament, en la mateixa Sala Principal, epicentre de l’activitat del teatre.

Les Arts recorda que les pròximes sessions d’este cicle de matinés dominicals tindran lloc el 15 de desembre, amb un programa de cambra de l’OCV; el 16 de febrer, amb un concert de la formació amb el seu titular, James Gaffigan, com a director; el 23 de març, en nova sessió cambrística de l’OCV, i el 25 de maig amb un recital a càrrec dels cantants i repertoristes de l’Òpera Studio de Les Arts.

Fecha: 22/11/2024